b"\n_START_ARTICLE_\nPr\xc3\xa0cticament m\xc3\xa0gia\n_START_SECTION_\nArgument\n_START_PARAGRAPH_\nLa Sally i la Gilliam Owens (Sandra Bullock i Nicole Kidman) sempre han sabut que eren diferents. Recollides per les seves extravagants i misterioses ties des de la mort dels seus pares, les germanes es van criar en una casa que era qualsevol cosa menys t\xc3\xadpica. La tia Jet i la tia Frances (Dianne Wiest i Stockard Channing), que intenten transmetre la seva \xc3\xbanica i poderosa her\xc3\xa8ncia ps\xc3\xadquica de les dones Owens, confien a donar a les seves nebodes la for\xc3\xa7a que proporciona l'\xc3\xbas de la m\xc3\xa0gia pr\xc3\xa0ctica, una cosa que d'altres anomenarien maledicci\xc3\xb3, at\xc3\xa8s que els homes dels qui les germanes s'enamoren estan destinats a una mort prematura._NEWLINE_Tot sembla estar calmat fins que un dia la Gillian crida la seva germana. El seu amant, en Jimmy Angelov (Goran Vi\xc5\xa1nji\xc4\x87), un b\xc3\xbalgar amb aspiracions a convertir-se en cowboy, l'ha apallissada. Despr\xc3\xa9s d'una baralla amb les dues germanes, en Jimmy mor. El seu esperit els perseguir\xc3\xa0, aix\xc3\xad com l'agent de policia Gary Hallet (Aidan Quinn), que investiga la desaparici\xc3\xb3 del foraster i que se sent atret per la Sally.\n_START_SECTION_\nCr\xc3\xadtica\n_START_PARAGRAPH_\nSegons la p\xc3\xa0gina d'Internet Rotten Tomatoes va obtenir un 20% de comentaris positius, arribant a la seg\xc3\xbcent conclusi\xc3\xb3: \xc2\xabcom\xc3\xa8dia, roman\xc3\xa7 i humor barrejats amb insatisfactoris resultats\xc2\xbb. James Berardinelli va escriure que \xc2\xabtot i que he gaudit d'algunes parts de la pel\xc2\xb7l\xc3\xadcula, no puc recomanar una cosa amb una conclusi\xc3\xb3 tan desafortunada i insatisfact\xc3\xb2ria\xc2\xbb. Emmanuel Levy va dir sobre la pel\xc2\xb7l\xc3\xadcula que tenia \xc2\xabuna part de com\xc3\xa8dia, una part de drama, una part de roman\xc3\xa7, una part d'efectes especials i una d'aventures, per\xc3\xb2 no \xc3\xa9s del tot satisfact\xc3\xb2ria en cap d'aquests nivells\xc2\xbb. Segons la p\xc3\xa0gina d'Internet Metacritic va obtenir cr\xc3\xadtiques mixtes, amb un 46%, basat en 22 comentaris dels quals 6 eren positius."